## Pravila o izdavanju certifikata konzultantima i stjecanju statusa licentiranog člana Hrvatske mreže konzultanata za malo gospodarstvo

### NN 37/1999 (16.4.1999.), Pravila o izdavanju certifikata konzultantima i stjecanju statusa licentiranog člana Hrvatske mreže konzultanata za malo gospodarstvo

# **MINISTARSTVO GOSPODARSTVA**

Na osnovi članka 5. stavka 2. Pravila o radu Hrvatske mreže konzultanata
("Narodne novine" 133/97), ministar gospodarstva donosi

## **PRAVILA**

### **O IZDAVANJU CERTIFIKATA KONZULTANTIMA I STJECANJU STATUSA LICENCIRANOG ČLANA HRVATSKE MREŽE KONZULTANATA ZA MALO GOSPODARSTVO**

I. UVOD

Članak 1.

Ovim Pravilima o izdavanju certifikata konzultantima i stjecanju statusa
licenciranog člana Hrvatske mreže konzultanata za malo gospodarstvo - HMK
(dalje u tekstu: Pravila) se propisuju uvjeti za stjecanje Certifikata
Ministarstva gospodarstva o osposobljenosti za obavljanje djelatnosti savjetovanja
za malo gospodarstvo (dalje u tekstu: Certifikat), program izobrazbe konzultanata
(dalje u tekstu: Izobrazba), te uvjeti i program polaganja ispita za stjecanje
Certifikata (dalje u tekstu: Ispit).

Pravilima se također uređuje stjecanje, održavanje i gubitak statusa
licenciranog konzultanta - člana Hrvatske mreže konzultanata za malo gospodarstvo
(dalje u tekstu: HMK), sukladno Pravilima o radu Hrvatske mreže konzultanata.

Članak 2.

Ministarstvo gospodarstva, nakon uspješno završene Izobrazbe i položenog
Ispita, izdaje konzultantu Certifikat.

Certifikat potpisuje ministar gospodarstva.

Certifikat je tiskani dokument na papiru formata A4, koji, uz oznaku
i naziv Ministarstva gospodarstva, te uz osnovne podatke o kandidatu, također
sadrži i sljedeću izjavu: "konzultant je osposobljen za obavljanje djelatnosti
savjetovanja za malo gospodarstvo".

Uz rub Certifikata, sa sve četiri strane, proteže se crtež pletera plave
boje, koji, u doljnjem desnom kutu završava sa tri različito velike kockice
crvene boje. Unutar pletera, u donjem lijevom kutu nalazi se datum izdavanja
Certifikata i broj, dok se u donjem desnom kutu nalazi ime i prezime, te
potpis ministra gospodarstva.

Članak 3.

Certifikat se izdaje na neograničeno vrijeme.

Na osnovi Certifikata član HMK ostvaruje uvjete za stjecanje statusa
licenciranog člana HMK.

II. IZOBRAZBA

Članak 4.

Izobrazbu organizira i provodi Koordinator HMK, po uputama i odobrenju
Komisije za praćenje rada HMK.

Izobrazba sadrži teme koje odgovaraju predmetima koji se polažu na Ispitu.

Članak 5.

Izobrazbi mogu, osnovom pisane prijave, pristupiti sve fizičke osobe:

(a) koje imaju najmanje VII. stupanj školske spreme

(b) koje se bave konzultantskom djelatnošću

Prednost u izboru polaznika Izobrazbe imaju članovi HMK.

Članak 6.

Prijavu za Izobrazbu podnosi osoba iz članka 5. ovih Pravila, odnosno
odgovorna osoba u pravnoj osobi za svoje zaposlenike, ukoliko se pravna
osoba, kao svojom osnovnom djelatnošću, bavi konzultantskom djelatnošću.

Prijava za Izobrazbu se u pisanom obliku upućuje Koordinatoru HMK, koji
potvrđuje primitak prijave i osigurava polazniku mjesto prema redoslijedu
prispjeća prijave.

Članak 7.

Prijava za Izobrazbu se podnosi u pisanom obliku, koja mora sadržavati
slijedeće podatke:

1. Ime i prezime kandidata

2. JMBG kandidata

3. Stručna sprema i zvanje, ostale kvalifikacije (specijalistički studij
i usavršavanje)

4. Zanimanje-naziv radnog mjesta

5. Članski broj konzultanta u HMK ("PBR" iz ugovora člana HMK s Koordinatorom
HMK). Naziv, mjesto i adresa sjedišta tvrtke člana HMK, ako kandidata šalje
tvrtka - član HMK

6. Telefon/telefaks za kontaktiranje

Članak 8.

Fizička, odnosno pravna osoba, koja je uputila polaznika na Izobrazbu,
snosi troškove Izobrazbe.

Odluku o cijeni Izobrazbe po polazniku i uvjetima plaćanja Izobrazbe
donosi Komisija za praćenje rada HMK.

Po završetku Izobrazbe polaznici dobivaju Uvjerenje o uspješno završenoj
Izobrazbi, koja podrazumijeva izradu poslovnog plana s provjerom poduzetničke
ideje, koje izdaje Komisija za praćenje rada HMK (dalje u tekstu: Uvjerenje).

Uvjerenje sadrži: Ime i prezime polaznika, vrijeme pohađanja izobrazbe,
predmete koji su bili obuhvaćeni izobrazbom, naziv uradaka koji su ocijenjeni
uspješnim i napomenu da polaznik izobrazbe u roku koji ne može biti duži
od godine dana ima obvezu položiti Ispit.

Ukoliko polaznik u roku od godine dana ne položi Ispit Uvjerenje iz
prethodnog stavka ovog članka ne može biti osnova za polaganje Ispita.

III. ISPIT

Članak 9.

Pravo na polaganje Ispita imaju osobe koji posjeduju Certifikat učitelja/trenera
za poduzetništvo i Certifikat savjetnika za poduzetništvo, nakon završene
izobrazbe u sklopu "Programa izobrazbe trenera/učitelja, savjetnika i promotora
poduzetništva malog gospodarstva", te Uvjerenje i dokaze o uspješno obavljenim
konzultantskim poslovima u obliku najmanje pet referentnih zadataka (5
referenci) u dvije godine prije polaganja ispita, ako su:

a) zaposlenik u trajnom radnom odnosu u konzultantskoj tvrtki - koja
je član HMK, ako nastupa u njezino ime i za njezin račun, ili

b) fizičke osobe - pojedinci koji su članovi HMK.

Članak 10.

Ispit se polaže prema ispitnom programu koji obuhvaća sljedeće predmete:

1) Počela i sustavi poticanja poduzetništva

2) Pravni aspekti malog poduzetništva

3) Menadžment malog poduzetništva

4) Marketing malog poduzetništva

5) Konzultantska praksa i etika rada

6) Provjera poduzetničke ideje i izrada poslovnog plana odnosno investicijske
studije poduzetničkog pothvata.

Članak 11.

Za polaganje Ispita, Komisija za praćenje rada HMK, donosi odluku o
osnivanju Ispitne komisije za polaganje Ispita (dalje u teksu: Komisija).

Komisiju čine: predsjednik, jedan član i predavač pojedinog predmeta
iz ispitnog programa po članku 10. ovih Pravila.

Mandat predsjedniku i članu Komisije traje dvije godine i može se obnoviti.

Članak 12.

Administrativne poslove Komisije obavlja tajnik Komisije, koji radi
za Koordinatora i kojeg, prije imenovanja, potvrđuje Komisija za praćenje
rada HMK.

Članak 13.

Predsjednik Komisije rukovodi radom Komisije, određuje vrijeme i mjesto
polaganja Ispita i odgovoran je za pravilan rad Komisije.

O uspjehu kandidata na Ispitu donosi se zajednička ocjena suglasno kriterijima
iz članka 20. ovih Pravila.

Članak 14.

Prijavu za polaganje Ispita podnosi tvrtka za kandidata - pojedinca
kojeg upućuje na Ispit, odnosno kandidat pojedinac, ako je član HMK u svojstvu
fizičke osobe.

Prijava za Ispit, se u pisanom obliku, upućuje Ministarstvu gospodarstva
- Komisiji za praćenje rada HMK, a putem tajnika Komisije.

Članak 15.

Prijava za polaganje Ispita podnosi se u pisanom obliku, a mora sadržavati
sljedeće podatke:

1. Ime i prezime kandidata,

2. Datum i mjesto rođenja kandidata,

3. Poštanski broj, mjesto i adresu stanovanja kandidata,

4. JMBG kandidata,

5. Stručnu spremu kandidata,

6. Državljanstvo kandidata,

7. Uvjerenje ili Certifikat iz članka 9. ovih Pravila o uspješno završenoj
Izobrazbi kandidata

8. Uvjerenje o nekažnjavanju kandidata;

9. Poslovnu biografiju i podatke o radnom iskustvu na području konzultantskih
usluga (osobne reference kandidata s nazivom i predmetom konzultantskih
zadataka, nazivom klijenta, godinom izvršenja);

10. Podatke i dokaze, prema izboru kandidata, koji govore o njegovom
iskustvu i osposobljenosti (potvrde, uvjerenja, diplome i sl. o pohađanim
savjetovanjima, seminarima, specijaliziranoj izobrazbi i sl., očitovanja
i preporuke korisnika usluga i/ili licenciranih članova HMK, položeni državni
ispiti u zvanju, sudska imenovanja i sl.);

11. Naziv, mjesto i adresu sjedišta tvrtke člana HMK, ako kandidat nastupa
u ime i za račun tvrtke;

12. Članski broj konzultanta u HMK ("PBR" iz ugovora člana HMK s Koordinatorom
HMK).

Za podatke pod točkama 6. i 8. kandidat je dužan priložiti odgovarajuću
dokumentaciju u originalu, odnosno ovjeren prijepis ili ovjerenu presliku
dokumenta.

Nepotpune prijave tajnik Komisije neće uzimati u obradu i vratit će
kompletnu dokumentaciju kandidatu s obrazloženjem.

Članak 16.

Tajnik Komisije provjerava da li kandidat ispunjava uvjete za pristupanje
Ispitu i o tome izvješćuje Komisiju, koja donosi Odluku o pristupanju Ispitu
ili Odluku o neudovoljavanju uvjeta za pristupanje Ispitu.

U slučaju da je kandidat nezadovoljan odlukom Komisije ima pravo na
žalbu u roku od 15 dana računajući od dana prijma obavijesti. Žalba mora
biti u pisanom obliku s obrazloženjem razloga radi kojih se podnosi. Žalba
se podnosi Komisiji za praćenje rada HMK.

Komisija za praćenje rada HMK ima i diskrecijsko pravo ocijeniti sadržaj
i razinu konzultantskog iskustva svakog kandidata, provjeriti reference,
zatražiti dopunu i temeljem istog prihvatiti ili odbiti kandidata. Odluka
Komisije za praćenje rada HMK je konačna i dostavlja se kandidatu pisanim
putem.

Članak 17.

Tajnik komisije izvješćuje kandidata o mjestu i vremenu polaganja Ispita.

Obavijest o polaganju Ispita šalje se kandidatu najmanje 30 dana prije
dana određenog za polaganje Ispita.

Iznimno na traženje kandidata ili uz njegov pristanak, rok iz stavka
2. ovog članka može biti kraći.

Kad je posrijedi veći broj kandidata, Komisija će na prijedlog tajnika
Komisije odlukom utvrditi redoslijed pristupa Ispitu, rukovodeći se zastupljenošću
regija i redoslijedom prijava.

Kandidat je obvezan unaprijed podmiriti troškove Ispita, a najkasnije
14 dana prije datuma određenog za polaganje Ispita.

Ukoliko kandidat ne podmiri troškove u roku određenom u članku 17. stavku
5. ovih Pravila smatrat će se da je odustao od Ispita.

Članak 18.

Kandidat može odustati od polaganja Ispita u roku koji mu je određen,
ali je o tome pisanim putem, telegramom odnosno telefaxom, dužan obavijestiti
tajnika Komisije najmanje 7 dana prije roka određenoga za polaganje Ispita.

Ukoliko je kandidat platio troškove Ispita, a Ispitu nije pristupio
i svoju obavijest o odustanku od Ispita nije blagovremeno dostavio tajniku
Komisije, na pisani zahtjev kandidata, izvršit će se povrat 50% cijene
koštanja Ispita.

Članak 19.

Ispit se polaže pismeno, a prema ocjeni Komisije i usmeno.

O tijeku Ispita vodi se zapisnik.

U zapisnik se unose sljedeći podaci:

1) ime i prezime kandidata

2) sastav Komisije

3) ime i prezime ispitivača

4) datum polaganja Ispita

5) zadatak, rad i pitanja postavljena kandidatu;

6) odluka Komisije o uspjehu kandidata na Ispitu.

Zapisnik potpisuje predsjednik, član i ispitivači.

Članak 20.

Uspjeh kandidata na Ispitu ocjenjuje Komisija opisno: "položio" ili
"nije položio".

Pri utvrđivanju uspjeha kandidata primjenjuje se sustav bodovanja prema
sljedećoj tablici:

|  |  |  |  |  |
| --- | --- | --- | --- | --- |
| Red.       br. | Disciplina | Mogući          broj      bodova | Prag       prolaznosti    (bodovi) | Prag    prolaznosti          (%) |
| 1. | Počela i sustavi poticanja poduzetništva | 30 | 18 | 60% |
| 2. | Pravni aspekti malog poduzetništva | 30 | 18 | 60% |
| 3. | Menadžment malog poduzetništva | 30 | 18 | 60% |
| 4. | Marketing malog poduzetništva | 15 | 9 | 60% |
| 5. | Konzultantska praksa i etika rada | 120 | 84 | 70% |
| 6. | Provjera poduzetničke ideje i izrada     poslovnog plana odnosno investicijske      studije pothvata | 120 | 84 | 70% |

Članak 21.

Tajnik Komisije pisanim putem obavještava kandidata o postignutom uspjehu
na Ispitu, u roku ne duljem od deset dana računajući od datuma polaganja
Ispita.

Članak 22.

Kandidat koji nije ostvario prag prolaznosti iz članka 20. ovih Pravila,
u najviše dva predmeta, može se ponovno prijaviti za Ispit, a polaže samo
one predmete na kojima nije ostvario prag prolaznosti.

Kandidat koji nije ostvario prag prolaznosti iz tri ili više predmeta,
može se ponovo prijaviti na Ispit u roku koji ne može biti kraći od tri
mjeseca, te polaže Ispit iz svih predmeta.

Članak 23.

Predsjednik i članovi Komisije, za rad u Komisiji imaju pravo na naknadu
za rad u Komisiji, koja se isplaćuje iz sredstava ostvarenih na temelju
prijava.

Članak 24.

Naknada za polaganje Ispita se određuje po kandidatu, a rješenjem je
utvrđuje ministar gospodarstva. Naknadu kandidat uplaćuje kod podnošenja
prijave za polaganje Ispita.

Visinu naknade iz članka 23. ovih Pravila utvrđuje Komisija za praćenje
rada HMK.

Članak 25.

Kandidat koji nije položio ispite po članku 20. ovih Pravila, a smatra
da je pokazao zahtijevano znanje, može se žaliti Komisiji za praćenje rada
HMK u roku od tri dana računajući od dana prijma pismene obavijesti tajnika
Komisije. Komisija za praćenje rada HMK može odlučiti da kandidat pristupi
ponovnom polaganju Ispita u roku koji ne može biti duži od tri dana računajući
od dana prijma žalbe, može odbiti žalbu kandidata s obrazloženjem ili je
odbaciti ako je neblagovremeno izjavljena. Odluka Komisije za praćenje
rada HMK je konačna.

IV. STJECANJE STATUSA LICENCIRANOG ČLANA HMK

Članak 26.

Član HMK - fizička osoba može steći status licenciranog člana HMK, kada
ispuni sljedeće uvjete:

a) da posjeduje Certifikat iz članka 2. ovih Pravila

b) Koordinatoru HMK dostavi pisani zahtjev za priznavanje statusa licenciranog
člana HMK

c) dokaže iskustvo u pružanju usluga savjetovanja poduzetnicima malog
gospodarstva detaljnom listom ostvarenih poslova savjetovanja (reference)

d) da dostavi uvjerenje o nekažnjavanju.

Članak 27.

Pravna osoba - član HMK stječe status licenciranog člana HMK, pod istim
uvjetima kao i član HMK - fizička osoba, ako:

a) u radnom odnosu ima barem jednog zaposlenika koji posjeduje Certifikat
iz članka 2. ovih Pravila

b) dostavi uvjerenje o nekažnjavanju za osobu koja posjeduje Certifikat
iz članka 2. ovih Pravila.

V. ODRŽAVANJE I GUBITAK STATUSA
LICENCIRANOG ČLANA HMK

Članak 28.

Licencirani član HMK održava taj status ako:

a) ispunjava uvjet neprekidnog profesionalnog usavršavanja, pohađanjem
programa obuke i stručnog usavršavanja, odobrenih od Komisije za praćenje
rada HMK, u ukupnom trajanju od najmanje 40 sati u dvije godine,

b) na njegovu kvalitetu usluga poduzetnicima malog gospodarstva i ponašanje
u skladu s Pravilima rada HMK nema osnovnih primjedbi od strane poduzetnika
odnosno drugih osoba, o čemu odlučuje Komisija za praćenje rada HMK na
prijedlog Koordinatora HMK.

c) u trajnom radnom odnosu ima barem jednog zaposlenika koji posjeduje
Certifikat iz članka 2. ovih Pravila.

Članak 29.

Ispunjavanje uvjeta neprekidnog profesionalnog usavršavanja konzultant
dokazuje time što do kraja svake druge godine računajući od godine u kojoj
je stekao status licenciranog člana, dostavlja Koordinatoru HMK originale
ili ovjerene preslike dokumenata kojima se potvrđuje da je konzultant -
fizička osoba - član HMK koji ima licencu, ili konzultant - fizička osoba
zaposlena u tvrtki članu HMK, provela traženi ukupni broj sati u protekle
dvije godine pohađajući, od Komisije za praćenje rada HMK, odobrene programe
izobrazbe i stručno usavršavanje.

Članak 30.

U slučaju da licencirani član HMK do kraja isteka druge godine ne dostavi
Koordinatoru HMK propisane dokaze iz prethodnog članka, gubi status licenciranog
člana.

Članak 31.

Komisija za praćenje rada HMK ima pravo provjeriti rad licenciranog
člana HMK putem Koordinatora HMK, te u slučaju nekvalitetnog rada, neprofesionalnog
ponašanja odnosno nepridržavanja Pravila rada HMK, uskratiti konzultantu
status licenciranog člana HMK.

Odluka Komisije za praćenje rada HMK je konačna.

Članak 32.

Konzultant koji je zbog neispunjavanja uvjeta neprekidnog profesionalnog
usavršavanja (članak 30. ovih Pravila), izgubio status licenciranog člana
HMK može isti obnoviti, uz uvjet da uz pisani zahtjev za obnovu statusa
licenciranog člana Koordinatoru HMK dostavi i traženi dokaz o pohađanju
odobrenih programa izobrazbe, po isteku jedne godine računajući od prestanka
statusa licenciranog člana HMK.

Konzultant kojem je iz razloga navedenog u članku 31. ovih Pravila uskraćen
status licenciranog člana ima pravo zatražiti ponovno stjecanje statusa
licenciranog člana nakon isteka najmanje jedne godine računajući od dana
gubitka statusa. Kod ponovnog zahtjeva za stjecanje statusa, ako je gubitak
uslijedio iz razloga navedenog u članku 31. ovih Pravila, konzultantu će
se uzimati u obzir samo Certifikat iz članka 2. ovih Pravila stečen nakon
gubitka statusa.

VI. EVIDENCIJA STATUSA LICENCIRANOG ČLANA HMK

Članak 33.

Koordinator će u roku ne duljem od sedam dana po primitku Zahtjeva za
evidentiranje statusa licenciranog člana HMK, odnosno primitku njegove
obavijesti o ispunjavanju uvjeta profesionalnog usavršavanja, ili u slučaju
negativne odluke Komisije za praćenje rada HMK, izvršiti upis odnosno brisanje
odgovarajućeg statusa člana HMK.

Koordinator će o činjenicama iz prethodnog stavka ovog članka poslati
pisanu obavijest članu HMK.

Članak 34.

Koordinator HMK će otvoriti mapu za svakog licenciranog člana, u kojoj
će evidentirati sve podatke i činjenice vezane na ispunjavanje uvjeta za
stjecanje i održavanje statusa licenciranog člana.

Posebno, Koordinator HMK je dužan voditi evidenciju licenciranih članova
HMK koja mora sadržavati:

1) podatke o kandidatu iz prijave za polaganje Ispita,

2) datum polaganja Ispita i

3) uspjeh na Ispitu

4) davanju licence

5) gubitku licence

6) obnavljanju licence

7) usavršavanju licenciranog člana HMK.

Navedene evidencije se trajno pohranjuju kod Koordinatora HMK.

Članak 35.

Pravila stupaju na snagu danom donošenja, a objavit će se u "Narodnim
novinama".

Klasa: 311-01/99-01/252
Urbroj: 526-01-99-01
Zagreb, 22. veljače 1999.

Ministar
**mr. Nenad Porges,** v. r.

Ostalo, NN 37/1999-755
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)